CELEX: 62014CN0357
Language: mt
Date: 2014-07-21 00:00:00
Title: Kawża C-357/14 P: Appell ippreżentat fil- 21 ta’ Lulju 2014 minn Dunamenti Erőmű Zrt mis-sentenza mogħtija mill-Qorti Ġenerali (Is-Sitt Awla) fit- 30 ta’ April 2014 fil-Kawża T-179/09, Dunamenti Erőmű Zrt vs Il-Kummissjoni Ewropea

22.9.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 329/8
            
         Appell ippreżentat fil-21 ta’ Lulju 2014 minn Dunamenti Erőmű Zrt mis-sentenza mogħtija mill-Qorti Ġenerali (Is-Sitt Awla) fit-30 ta’ April 2014 fil-Kawża T-179/09, Dunamenti Erőmű Zrt vs Il-Kummissjoni Ewropea
   (Kawża C-357/14 P)
   2014/C 329/10
   Lingwa tal-kawża: l-Ingliż
   
      Partijiet
   
   
      Appellanti: Dunamenti Erőmű Zrt (rappreżentanti: J. Philippe, F.-H. Boret, A.-C. Guyon, avukati)
   
      Parti oħra fil-proċedura: Il-Kummissjoni Ewropea
   
      Talbiet tal-appellanti
   
   
               —
            
            
               tannulla s-sentenza tal-Qorti Ġenerali tat-30 ta’ April 2014 fil-Kawża T-179/09, sa fejn tikkonferma d-Deċiżjoni tal-Kummissjoni 2009/609/KE, tal-4 ta’ Ġunju 2008, dwar l-Għajnuna mill-Istat C-41/05 mogħtija mill-Ungerija permezz ta’ Ftehimiet għax-Xiri tal-Enerġija (1) li kienet tiddikjara li dawn il-ftehimiet huma għajnuna mill-Istat illegali u inkompatibbli;
            
         
               —
            
            
               tiddeċiedi definittivament u tannulla d-Deċiżjoni tal-Kummissjoni 2009/609/KE, tal-4 ta’ Ġunju 2008, dwar l-Għajnuna mill-Istat C-41/05 mogħtija mill-Ungerija permezz ta’ Ftehimiet għax-Xiri tal-Enerġija sa fejn ikkunsidrat li tali ftehimiet huma għajnuna mill-Istat illegali u inkompatibbli, jew, sussidjarjament, tibgħat lura l-kawża lill-Qorti Ġenerali; u
            
         
               —
            
            
               tikkundanna lill-Kummissjoni għall-ispejjeż tal-proċeduri quddiem il-Qorti Ġenerali u l-Qorti tal-Ġustizzja.
            
         
      Aggravji u argumenti prinċipali
   
   L-appellanti tinvoka ħames aggravji. Fis-sentenza appellata, il-Qorti Ġenerali ċaħdet ir-rikors tal-appellanti intiż, essenzjalment, għall-annullament tad-Deċiżjoni Kummissjoni 2009/609/KE, tal-4 ta’ Ġunju 2008, dwar l-Għajnuna mill-Istat C-41/05 mogħtija mill-Ungerija permezz ta’ Ftehimiet għax-Xiri tal-Enerġija u, sussidjarjament, għall-annullament tal-Artikoli 2 u 5 tal-imsemmija deċiżjoni.
   Permezz tal-ewwel aggravju, l-appellanti tikkontesta l-evalwazzjoni tal-Qorti Ġenerali meta ddeċidiet li l-Ftehimiet għax-Xiri tal-Enerġija (iktar 'il quddiem il-“FXE”) setgħu jiġu kklassifikati bħala għajnuna ġdida mingħajr ma stabbiliet minn qabel jekk il-FXE kinux jikkostitwixxu għajnuna mill-Istat skont l-Artikolu 107(1) TFUE.
   Permezz tat-tieni aggravju, l-appellanti tikkontesta d-deċiżjoni tal-Qorti Ġenerali li l-Kummissjoni ma kinitx ħadet żball meta sostniet li l-mument tal-adeżjoni tal-Ungerija fl-Unjoni Ewropea kien il-perijodu ta’ referenza xieraq sabiex miżura tiġi kklassifikata bħala għajnuna mill-Istat skont il-kriterji stabbiliti fl-Artikolu 107(1) TFUE. Il-Qorti Ġenerali tkun qed twettaq żball ta’ liġi meta tqis li l-Anness IV stabbilixxa regola li tgħid li l-perijodu rilevanti sabiex jiġi evalwat jekk miżura tal-Istat kinitx tikkostitwixxi għajnuna mill-Istat kien il-mument tal-adeżjoni tal-Ungerija. It-tifsira tal-Artikolu IV ġie distort peress li dan ma kienx jipprevedi u lanqas ma kien jissuġġerixxi li l-analiżi tal-kwistjoni dwar jekk miżura tikkostitwixxix għajnuna mill-Istat għandha ssir fid-data tal-adeżjoni.
   Permezz tat-tielet aggravju, l-appellanti tosserva li l-Qorti Ġenerali tkun qed twettaq żball ta’ liġi meta tqis li ngħata vantaġġ skont l-Artikolu 107(1) mingħajr ma tieħu inkunsiderazzjoni l-elementi eżistenti fil-mument tal-konklużjoni tal-FXE. Il-Qorti Ġenerali tagħmel żball meta tqis li ngħata vantaġġ fil-mument li i) Magyar Villamos Művek (MVM) kienet aġixxiet bħala investitur privat meta kkonkludiet il-FXE bħala miżura preparatorja sabiex tiffaċilita l-privatizzazzjoni tad-Dunamenti, u (ii) fi kwalunkwe każ, anki li kieku l-FXE kienet tat vantaġġ (xi ħaġa li l-appellanti tikkontesta), dan ingħata lura permezz tal-bejgħ tad-Dunamenti.
   Permezz tar-raba’ aggravju, l-appellanti tikkontesta l-evalwazzjoni tal-Qorti Ġenerali tar-riskju li ġej mill-obbligu tal-xiri minimu tal-MVM. Il-Qorti Ġenerali tkun qed twettaq żball ta’ liġi meta tasal għall-konklużjoni li jeżisti vantaġġ li ġej mill-obbligu ta’ xiri minimu tal-MVM mingħajr ma tipproduċi prova dwar l-eżistenza ta’ riskju strutturali.
   Permezz tal-ħames aggravju, l-appellanti tikkontesta l-konferma tal-Qorti Ġenerali tal-metodu wżat mill-Kummissjoni sabiex tagħmel kalkolu tal-ammont tal-għajnuna. Il-Qorti Ġenerali tkun qed twettaq żball ta’ liġi meta tivvalida l-metodu preskritt peress li dan kien jiddefinixxi l-ammonti li għandhom jiġu miġbura bħala d-differenza fid-dħul u mhux bħala d-differenza fil-profitti peress li din id-differenza tkun tista’ tikkonfuta l-eżistenza tal-għajnuna mill-Istat.
   
      (1)  ĠU L 225, p. 53.